送蓋少卿晞之赴太平州
作者：衛涇
朝代：宋

paragraphs: 三釜果何樂，萬鍾豈云輕。
當知昔賢士，及親乃爲榮。
憶昨使東淮，循陔蘭芳馨。
維先司徒公，大篇寵其行。
喜我諧祿養，勸之力身名。
俛仰四十載，歲月何崢嶸。
髯卿世濟美，中外稔踐更。
勇退甫宴娛，起家俄詔徵。
秩真二千石，選授參陪京。
時哉春陽中，光風助嚴程。
歌廉盛襦袴，迎伋森旆旌。
矧伊太夫人，九十顔如嬰。
朱轓從板輿，此樂誰能并。
緬懷平生好，相友真弟兄。
我今抱永慕，撫舊祇愴情。
塗山古名邦，官府號太平。
故秋適淫潦，所至多疲氓。
政須事安集，未可施敲榜。
長江戍水犀，形勢足干城。
時雖急規恢，不用邀功能。
君年壯於我，宏圖在南溟。
報國豈憂晚，事親宜竭誠。
道院日餘暇，北堂慶方增。
戲綵供笑粲，捧觴壽期齡。
孝立忠亦遂，俗美政易成。
奏最亟歸來，勿云厭承明。